Diari Oficial de la Generalitat Valenciana


Sumari del DOGV 5934, del 16-01-2009 (2009/220)

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoca el Concurs Escolar 2008/2009 Consumópolis 4: Què fem en el nostre temps lliure?, sobre consum responsable.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5934

Data del DOGV
:   16-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/220


Data del document
:   30-12-2008

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * premi cultural
    * ensenyament secundari
    * societat de consum
    * alumnat
    * consumidor
    * treball escolar
    * distinció honorífica
    * consum
    * jove
    * ensenyament primari

ORDRE de 30 de desembre de 2008, de la Conselleria d'Indústria, Comerç i Innovació, per la qual es convoca el Concurs Escolar 2008/2009 Consumópolis 4: Què fem en el nostre temps lliure?, sobre consum responsable. [2009/220]  
Promoure l'educació del consumidor als centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenvolupe capacitats i hàbits crítics i responsables amb relació al consum. En esta línia d'actuació, els temes relacionats amb el consum responsable i el coneixement i accés dels consumidors a les noves tecnologies ocupen un lloc destacat.  
Per este motiu, per al curs escolar 2008/2009, la Comunitat Valenciana ha decidit participar en l'organització del Concurs Escolar Consumópolis 4: Què fem en el nostre temps lliure- que promou el Ministeri de Sanitat i Consum, a través de l'Institut Nacional de Consum, i que té com a objectiu sensibilitzar els escolars sobre la importància que té realitzar els actes de consum de forma conscient, crítica, solidària i responsable. Este concurs desenvoluparà una de les seues fases a través d'Internet.  
Correspon a la Generalitat organitzar la fase autonòmica d'este concurs, a fi de possibilitar la participació en l'esmentat esdeveniment dels escolars de la Comunitat Valenciana que estiguen matriculats en els nivells de tercer cicle d'Educació Primària i el primer i segon cicles d'Educació Secundària, i procedir a la selecció dels representants de la nostra Comunitat per a poder participar en la fase nacional de l'esmentat concurs.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.  
Per això i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Concurs Escolar 2008/2009 Consumópolis 4: Què fem en el nostre temps lliure-   
Article 1. Convocatòria   
Constituïx l'objecte de la present ordre la convocatòria de la fase autonòmica del Concurs Escolar 2008/2009 Consumópolis 4: Què fem en el nostre temps lliure- L'objecte del concurs és la realització d'una sèrie d'activitats de caràcter pedagògic i lúdic que han de resoldre's en el joc interactiu Consumópolis 4 en Internet i la posterior elaboració d'un treball en equip que consistirà en la confecció d'un llibre virtual sobre les formes d'oci i temps lliure dels joves en el passat, present i futur.  
Article 2. Finançament  
L'import global màxim destinat a atendre estos premis és de 7.600 euros i es finançarà a càrrec de la línia pressupostària T5741000 del capítol IV del programa 443.10, consignada en el Projecte de Llei de Pressupostos de la Generalitat per a l'exercici 2009.  
Article 3. Premis   
1. Els treballs guardonats obtindran els premis següents:   
a) Un premi de 1.200 euros i participació en la fase nacional, per a la categoria d'escolars pertanyents al tercer cicle d'Educació Primària.  
b) Un premi de 1.200 euros i participació en la fase nacional, per a la categoria d'escolars pertanyents al primer cicle d'Educació Secundària.  
c) Un premi de 1.200 euros i participació en la fase nacional, per a la categoria d'escolars pertanyents al segon cicle d'Educació Secundària.  
d) Sis premis de 500 euros que es distribuiran indistintament entre les tres categories.  
2. S'establix un premi especial de 1.000 € per al professor que coordine un nombre més gran d'equips. En el cas que es produïsca un empat entre dos o més professors, s'atorgarà el premi a aquell els equips del qual hagen sumat un nombre més gran de punts en total. Si persistira l'empat, es prorratejarà el premi entre els professors que hagen empatat.   
3. Per a tots els treballs presentats que reunisquen els requisits establits en esta convocatòria, s'expedirà un certificat de participació.   
4. El jurat podrà declarar deserts alguns dels premis.   
Article 4. Característiques i desenvolupament del concurs  
1. El concurs té dos nivells de desenvolupament:  
a) Nivell 1: Realització de les activitats de caràcter pedagògic i lúdic que es plantegen en el joc interactiu Consumópolis4 en Internet, l'accés al qual, les normes de participació i les fases de desenvolupament apareixen explícites en la web del mateix joc.   
b) Nivell 2: Elaboració d'un llibre virtual sobre les formes d'oci dels joves en el passat, present i futur. El llibre virtual es desenvoluparà des de la mateixa pàgina web del joc Consumópolis i en esta els alumnes tindran accés a diferents botons per a accedir a les diferents parts del llibre i per a configurar-ne el model d'escriptura, disseny de pàgines, etc. El llibre constarà de dues parts: una primera en què han de comparar el temps d'oci actual amb el d'altres països o amb el dels seus iaios, i una segona en què s'han d'imaginar el temps d'oci dels joves en el futur. Les característiques que han de tenir els llibres són les següents:   
b.1) Per als equips del tercer cicle d'Educació Primària  
Estructura del llibre: portada, pròleg i índex.  
Extensió: nombre de paraules: entre 1.800 i 2.500, amb cos de lletra 12 i, almenys, 7 il·lustracions (fotografies, dibuixos, gràfics, animació). No podrà incloure enllaços externs a altres llocs d'Internet.  
Contingut:   
- Un treball d'investigació sobre algun aspecte de l'oci dels joves en el passat.  
- Un relat imaginant com serà l'oci en el futur.  
- Un relat breu o conte que tracte sobre algun aspecte de l'oci.  
b.2) Per als equips del primer cicle d'Educació Secundària  
Estructura del llibre: portada, pròleg i índex.  
Extensió: nombre de paraules: entre 2.000 i 3.000, amb cos de lletra 12 i, almenys, 9 il·lustracions (fotografies, dibuixos, gràfics, animació). No podrà incloure enllaços externs a altres llocs d'Internet.  
Contingut:   
- Un treball d'investigació sobre algun aspecte de l'oci dels joves en el passat i com ha anat modificant-se a mesura que s'han desenvolupat els mitjans de comunicació.  
- Un treball en què es comparen les formes d'oci en distintes cultures.  
- Un relat imaginant com serà l'oci en el futur.  
b.3) Per als equips del segon cicle d'Educació Secundària  
Estructura del llibre: portada, pròleg i índex.  
Extensió: nombre de paraules: entre 2.500 i 3.500, amb cos de lletra 12 i, almenys, 11 il·lustracions (fotografies, dibuixos, gràfics, animació). No podrà incloure enllaços externs a altres llocs d'Internet.  
Contingut:   
- Un treball d'investigació sobre algun aspecte de l'oci dels joves en el passat tenint en compte aspectes geogràfics, històrics, econòmics i ideològics de l'època.  
- Un article sobre la influència de les tecnologies de la informació i de la comunicació (TIC) en l'oci.  
- Un relat imaginant com serà l'oci en el futur.  
2. Una vegada finalitzada la realització del llibre virtual, se'n podrà imprimir la fitxa, document que conté les dades del llibre virtual: referència del llibre, nom de l'equip, redactors, nombre de pàgines, etc. El professor o la professora haurà d'imprimir este document i adjuntar-lo a la sol·licitud per a participar en la fase autonòmica, document amb què el jurat podrà accedir al llibre virtual i procedir-ne a l'avaluació. Només es podrà presentar un llibre per equip.  
3. Per a poder accedir als premis autonòmics i participar en la fase nacional del concurs, és imprescindible que els equips reunisquen els requisits següents:  
a) Estar inscrits, dins del termini i la forma escaient, en el registre de participants del joc Consumópolis 4.  
b) Haver completat, cada un dels integrants de l'equip, tot el recorregut de proves de la fase en línia del concurs.  
c) Elaborar el llibre virtual amb les característiques que consten en la present ordre.  
Article 5. Destinataris   
1. S'establixen tres nivells de participació:  
a) Escolars de 3r cicle d'Educació Primària.  
b) Escolars de 1r cicle d'Educació Secundària.  
c) Escolars de 2n cicle d'Educació Secundària.  
2. Podran participar en este concurs tots els escolars que estiguen matriculats en algun dels tres nivells assenyalats de qualsevol centre públic, concertat o privat de la Comunitat Valenciana.  
3. La inscripció en el concurs es farà per equips de 5 alumnes d'un mateix cicle i estaran coordinats per un professor o professora d'eixe cicle. Un mateix professor o professora podrà coordinar més d'un equip del mateix o de distint cicle.  
Article 6. Sol·licituds i documentació   
1. Les sol·licituds es dirigiran a la Direcció General de Comerç i Consum i es presentaran, segons model normalitzat, al Registre de la Conselleria d'Indústria, Comerç i Innovació, carrer de Colom, número 32, codi postal 46139 València, o mitjançant qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. La sol·licitud, en la qual s'inclouran les dades del centre escolar, el cicle a què pertany l'equip i el llistat dels cinc escolars que componen el grup, amb indicació de la data de naixement i el lloc de residència, serà subscrita pel professor o professora que coordine l'equip, amb indicació del càrrec i les funcions, i anirà acompanyada de la documentació següent:  
a) Còpia compulsada del DNI del professor o professora que coordine l'equip.  
b) Autorització firmada pels representants legals dels escolars perquè participen en el concurs i perquè l'import econòmic del premi siga pagat al professor o professora que coordine en nom seu.  
c) La fitxa del llibre virtual.  
3. El termini per a la presentació de les sol·licituds començarà l'endemà de la publicació d'esta ordre en el Diari Oficial de la Comunitat Valenciana i conclourà el 16 de març de 2009.   
4. Els treballs podran presentar-se en qualsevol de les llengües oficials de la Comunitat Valenciana. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum en farà la traducció al castellà.  
5. La presentació de la sol·licitud de participació en el concurs comporta l'acceptació expressa de totes les bases de la present convocatòria.   
Article 7. Procediment per a la concessió dels premis   
1. Els treballs presentats seran examinats i avaluats per un jurat constituït per:  
- Dos representants de la Direcció General de Comerç i Consum designats per la directora general, que inclourà el nomenament del president.   
- Un representant de la Direcció General d'Avaluació, Innovació i Qualitat Educativa i de la Formació Professional.   
- Actuarà com a secretari del jurat, amb veu i sense vot, un funcionari de l'Àrea de Consum.   
2. Per a la selecció dels treballs amb dret a premi, el jurat tindrà en compte els criteris següents:   
a) La puntuació obtinguda en el joc d'Internet Consumópolis 4, que representarà el 40% de la puntuació total a aconseguir per cada equip.  
b) El llibre virtual, que representarà el 60% de la puntuació total a aconseguir per cada equip. Per a la valoració del llibre virtual, els criteris seran els següents:  
- L'adequació al tema «consum responsable», que ponderarà el 40% del total d'este apartat.   
- L'originalitat en missatges i contingut, que ponderarà un 30% del total d'este apartat.  
- El disseny i l'estructura del llibre, que representarà el 30% del total d'este apartat.  
3. El jurat tindrà facultats per a resoldre tots els dubtes que es presenten en la interpretació de les bases.   
4. El jurat elevarà la seua decisió a la consellera d'Indústria, Comerç i Innovació, la qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a dictar la resolució conclou el 4 d'abril de 2009.   
5. Els premis concedits seran publicats en el Diari Oficial de la Comunitat Valenciana amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'estos.  
DISPOSICIONS ADDICIONALS  
Primera   
1. La concessió dels premis previstos en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2009, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona   
Qualsevol alteració de les condicions que s'hagen tingut en compte per a la concessió dels premis podrà modificar-ne la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat, i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.  
Tercera  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball. La Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que conformen l'esmentada publicació.  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per estos en la realització del treball i la propietat dels quals siga de terceres persones o entitats alienes a la present convocatòria.   
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present ordre.   
Segona   
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2008  
La consellera d'Indústria, Comerç i Innovació,  
BELÉN JUSTE PICÓN